OpenLLM-France/wikimedia huggingface dataset:
# Irene (satèl·lit)

Irene, també conegut com Júpiter LVII (designació provisional S/2003 J 5) és un satèl·lit natural retrògrad irregular del planeta Júpiter. Fou descobert l'any 2003 per un equip de la Universitat de Hawaii liderat per Scott Sheppard.

## Característiques

Té un diàmetre d'uns 4 quilòmetres, i orbita Júpiter a una distància mitjana de 23,974 milions de km en 758,341 dies, a una inclinació de 166 º a l'eclíptica (167° a l'equador de Júpiter), en una direcció retrògrada i amb una excentricitat de 0,307.
Pertany al grup de Carme, compost pels satèl·lits irregulars retrògrads de Júpiter en òrbites entre els 23 i 24 milions de km i en una inclinació d'uns 165 °.

## Denominació

S/2003 J 5 fou descobert per l'equip de Shepard el 6 de febrer de 2003 i la descoberta fou anunciada el 4 de març del mateix any. Com que la seva òrbita no ha estat confirmada, encara conserva la seva designació provisional que indica que fou el cinquè satèl·lit descobert al voltant de Júpiter l'any 2003.

## Vegeu també

* Júpiter
* Satèl·lits de Júpiter

### Referències

* ↑ «Natural Satellites Ephemeris Service», 08-01-2008.(anglès)
# Isthmohyla graceae

Isthmohyla graceae és una espècie de granota que viu a Panamà i, possiblement també, a Costa Rica.
Està amenaçada d'extinció per la pèrdua del seu hàbitat natural.

## Referències

* Solís, F., Ibáñez, R., Jaramillo, C., Fuenmayor, Q. & Lips, K. 2004. Isthmohyla graceae. Llista Vermella d'Espècies Amenaçades de la UICN 2006. Consulta: 10 de gener de 2008.
# Issun-bōshi

El xic d'una polzada (一寸法師 Issun-bōshi) és el tema d'un conte de fades del Japó. Aquesta història es pot trobar al vell llibre japonès il·lustrat Otogizōshi, i ha estat contat de diverses formes en tot el món.

## Vegeu també

* Els Viatges de Gulliver
* Literatura japonesa
# Iuri Gomes

Iuri Queli Tomás Medeiros Almeida Gomes (nascut l'11 d'octubre de 1996) és un futbolista portuguès d'origen angolès que juga al Vila Real com a davanter.

## Carrera futbolística

El 21 de gener de 2015, Gomes va fer el seu debut professional amb Rio Ave FC en un partit de la Taça da Liga 2014-15 contra l'Académica.

## Personal

És un nebot de Gil. El fill de Gil i cosí de Iuri, Angel Gomes, és també futbolista professional, sorgit del futbol formatiu del Manchester United FC.

## Referències

* ↑ , 21-01-2015.

## Enllaços externs

* Iuri Gomes, fitxa a ForaDeJogo
* Iuri Gomes, Fitxa a Soccerway
* Iuri Gomes a ZeroZero
# Jaitpur

Jaitpur fou un estat tributari protegit a l'Índia central. La capital era Jaitpur que avui dia és una vila del districte de Chhatrapur, a Madhya Pradesh, Índia, uns quilòmetres al nord-oest de Khajuraho (hi ha una vila amb el mateix nom a uns quilòmetres al sud de Khajuraho), i anteriorment fou part del districte d'Hamirpur dins les Províncies del Nord-oest (Agra) i després Províncies Unides d'Agra i Oudh; la ciutat està situada a 25° 15′ 35″ N, 79° 36′ 25″ E﻿ / ﻿25.25972°N,79.60694°E﻿ / 25.25972; 79.60694 a la riba del Bela Tal a uns 105 km al sud d'Hamirpur; la seva població era el 1881 de 5.440. Semblava formada per diversos poblets agrupats amb una notable llargada (uns 3 km) però molt poca amplada. A la ciutat existiexen dos forts (el principal i un segon) i un destacat temple. Una resclosa al Bela Tal d'uns 5 km fou construïda pels sobirans chandela de Mahona al segle ix però es va trencar el 1869 i les reparacions ja no el van deixar com abans; dos canals de reg surten de la resclosa.

## Història

Fou fundada al començament del segle XVIII per Jagat Raj, fill del famós raja bundela Chhatar Sal; va construir una gran fortalesa que encara existeix. Fou el primer a governar la zona que va quedar en mans dels seus descendents. El 1842, després de les derrotes britàniques a Kabul, el sobirà raja Parikhat es va revoltar; fou derrotat i fet presoner i enviat a Cawnpur amb una pensió, i hi va morir; la seva vídua va poder residir a Naugaon amb una pensió. Els britànics van posar al tron a Khet Singh, a la mort del qual el 1849, extinta la branca principal, seguint la doctrina de la caducitat, definida per Lord Dalhousie, el principat fou annexionat pels britànics que ja l'administraven de fet feia algun temps a causa de complicacions financeres.

## Llista de rages

* ? - 1758 Jagat Rai
* 1758 - 1765 Pahar Singh
* 1765 - ? Gaj Singh
* ? - 1812 Kesri Singh
* 1812 - 1842 Parikhat Singh
* 1842 - 1849 Khet Singh

## Referències

* ↑ Grover B.L. & Mehta Alka. A New Look at Modern Indian History (From 1707 to The Modern Times) (en anglès). 32a ed.. S. Chand Publishing, p. 156. ISBN 9789352534340.

## Bibliografia

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.

## Enllaços externs

* Worldstatesmen
# Internet Information Services

Microsoft Internet Information Services (IIS, antigament anomenat Internet Information Server) és un conjunt de serveis basats en Internet per a servidors que usen Microsoft Windows.

## Versions

* IIS 1.0, Windows NT 3.51 disponible com un add-on gratuït
* IIS 2.0, Windows NT 4.0
* IIS 3.0, Windows NT 4.0 Service Pack 3
* IIS 4.0, Windows NT 4.0 Option Pack
* IIS 5.0, Windows 2000
* IIS 5.1, Windows XP Professional
* IIS 6.0, Windows Server 2003 and Windows XP Professional x64 Edition
* IIS 7.0, Windows Vista and Windows Server 2008
# Jan Mølby

Jan Mølby (Kolding, 4 de juliol de 1963) és un exfutbolista danès de la dècada de 1980.
Fou 33 cops internacional amb la selecció de Dinamarca amb la qual participà en la Copa del Món de futbol de 1986.
Pel que fa a clubs, defensà els colors de Liverpool FC, Kolding i AFC Ajax.

## Referències

* ↑ National team profile
* ↑ «Golden goal: Jan Molby for Liverpool v Manchester United (1985)». Guardian, 20-02-2015. [Consulta: 19 juny 2015].
* ↑ «Liverpool career stats for Jan Mølby - LFChistory - Stats galore for Liverpool FC!». [Consulta: 12 desembre 2018].
* ↑ Perfil a hugmansfootballers.com
# Joana Aina Vidal Burguera

Joana Aina Vidal Burguera (Santanyí, 1945) és una política mallorquina del Partit Popular.
El 1983 ingressà al PP i fou regidora a l'ajuntament de Ses Salines del 1983 al 1987. Des del 1987 fins al 1999, fou diputada al Parlament de les Illes Balears.
Del 1987 al 1984 fou presidenta de la comissió d'Acció Social del Consell Insular de Mallorca i del 1994 al 1995 fou vicepresidenta d'aquesta institució.
Es feu coneguda per la rebel·lió que protagonitzà el 1996 contra el seu partit amb Joan Marí Tur, quan un pacte entre Gabriel Cañellas i Joan Verger expulsà de la Presidència del Govern de les Illes Balears el llavors president Cristòfol Soler. Marí Tur i Vidal havien de ser futurs consellers, de cultura i d'afers socials, respectivament, en la remodelació del Govern Soler que provocà el cop contra el president.
Arran d'aquests fets, fou suspesa de militància i passà al Grup Mixt del Parlament i del Consell de Mallorca fins al final de la legislatura. Després d'això, es retirà de la política.

## Referències

* http://www.elmundo.es/papel/hemeroteca/1996/11/26/nacional/181454.html
* http://www.elmundo.es/papel/hemeroteca/1996/11/20/nacional/180266.html
* Gran Enciclopèdia de Mallorca. Volum 18.
# Joana Aina Campomar Orell

Joana Aina Campomar Orell (Pollença, 22 de maig de 1960) és una política balear, diputada al Parlament de les Illes Balears en la IX legislatura.

## Biografia

És llicenciada en ciències químiques per la Universitat de les Illes Balears i llicenciada en Dret per la UNED. És funcionària del Grup superior de la Comunitat Autònoma de les Illes Balears i ha treballat de cap del laboratori de l'Aigua a la Conselleria de Medi Ambient del Govern Balear i com a cap de Secció de la Direcció general de Recursos Hídrics. Actualment és Cap del servei de transferència del Coneixement de la Direcció General de Recerca.
Durant la V Legislatura fou secretària general tècnica de la Conselleria de Medi Ambient del Govern Balear. En 2007 fou secretària General de la Conselleria de Mobilitat i en 2010 secretària general de la Conselleria de Medi Ambient i Mobilitat des de febrer de 2010. Fou membre del Consell Insular de Mallorca en la legislatura 2011-2015.
Militant del Partit Socialista de Mallorca, fou escollida diputada a les eleccions al Parlament de les Illes Balears de 2015.

## Referències

* ↑ La vostra número 5: Joana Aina Campomar Arxivat 2016-03-03 a Wayback Machine. al web del PSM
* ↑ Web del Consell de Mallorca
* ↑ Los 59 diputados que formarán el Parlament
# Jeff Kinney

Jeff Kinney (Fort Washington (Maryland), 9 de febrer de 1971) és un escriptor estatunidenc, un dels autors de literatura infantil més venuts del món.

## Obres

* Diary of a Wimpy Kid(April 1, 2007)
* Diary of a Wimpy Kid: Rodrick Rules(February 1, 2008)
* Diary of a Wimpy Kid: The Last Straw(January 13, 2009)
* Diary of a Wimpy Kid: Dog Days(October 12, 2009)
* Diary of a Wimpy Kid: The Ugly Truth(November 9, 2010)
* Diary of a Wimpy Kid: Cabin Fever(November 15, 2011)
* Diary of a Wimpy Kid: The Third wheel(November 13, 2012)
* Diary of a Wimpy Kid: Hard Luck(November 5, 2013)
* Diary of a Wimpy Kid: The Long Haul(November 4, 2014)
* Diary of a Wimpy Kid: Old School(November 3, 2015)
* Diary of a Wimpy Kid: Double Down(November 1, 2016)
* Diary of a Wimpy Kid: The Getway (November 7, 2017)

## Referències

* ↑ Nick McGrath. «Jeff Kinney: 'People ask me, is Greg really you?'». the Guardian.
# Jan Ondříček

Jan Ondříček (Běleč, 6 de maig de 1832 - Malá Strana, 13 de març de 1900) fou un líder musical, violinista i pedagog txec.
Ondříček va prendre lliçons de violí del seu pare Ignác Ondříček i va perfeccionar la seva formació amb Moritz Mildner. A l'orquestra privada de Karl Komzák va tocar juntament amb Antonín Dvořák que el va ajudar a preparar-se per a la visita a l'Escola d'orgue de Praga. Després va treballar com afinador de piano, professor de piano i violí. De 1855 a 1891 va dirigir la seva petita capella, que sovint actuava en línia de sextet, en grups més grans de Pavel Švanda ze Semčic el 1871 per a actuacions en diverses ciutats txeques. Els darrers anys de la seva vida, Ondříček es va concentrar en la seva tasca com a professor de música a Praga.
Dels quinze fills d'Ondříček, diversos eren coneguts com a músics, sobretot violinistes, i professors de música. El més famós va ser el violinista i compositor František Ondříček; Cal mencionar també els violinistes Emanuel i Stanislav Ondříček i els professors de violí Marie i Augusta Ondříčková.

## Fonts

* Český hudební slovník osob a institucí - Ondříček, gen
* Diccionari biogràfic de músics de Baker - Ondříček
# Jan Ostroróg

Jan Ostroróg (Miedzyrzecz (Polònia), 13 de gener de 1565 - Komarno (actual Ucraïna) juny de 1622) fou un escriptor i polític polonès, fill d'Estanislau Ostrorog (1520-1568) i de Sofia Teczynska (1528-1583).
Tot i que venia d'una família de tradició luterana, el 1587 es va convertir al catolicisme. Va donar suport al rei Segimon III Vasa, que el 1600 el va nomenar castlà i deu anys més tard governador de Poznań. El 1593 va fundar la nova ciutat Grodzisk i li va donar tot un seguit privilegis.
Va tenir una activitat literària diversa. És autor, entre d'altres, d'una guia de caça La caça amb gossos de 1618, i va publicar els primers llibres polonesos sobre la ciència de l'apicultura.

## Matrimoni i fills

Es va casar dues vegades, primer amb Catalina Mielecka, filla de Nicolau Governador de Mielec, amb qui va tenir dos fills: Nicolau i Sofia. La segona vegada es va casar amb la princesa Sofia Zasławską (1580-1641), filla de Janusz Zaslawaki (1548-1629) i d'Alexandra Sanguszkowna (1560-1602). D'aquest segon matrimoni en nasqueren:
* Estanislau, canonge de Cracòvia,
* Joan
* Casimir, que va morir molt jove.
* Anna (1610-1648), casada amb Joan Jablonowski (1600-1647).
* Elisabet.
* Constança.

## Bibliografia

* Paweł Anders: Grodzisk Wielkopolski, Wydawnictwo WBP, Poznań 1995, ISBN 83-85811-26-5,

## Enllaços externs

* http://awt.ancestrylibrary.com
# Joana de Foix

Joana de Foix (? - 1358), infanta de Foix i comtessa consort de Ribagorça (1331-1358), d'Empúries (1331-1341) i Prades (1349-1358).

## Orígens familiars

Filla del comte Gastó I de Foix i la seva muller Joana d'Artois.

## Núpcies i descendents

Es va casar al 12 de maig de 1331, a Castelló d'Empúries, amb Pere I d'Empúries, comte d'Empúries i Ribagorça. D'aquest matrimoni tingué quatre fills:
* Alfons IV de Ribagorça (1332-1412), comte de Ribagorça, duc de Gandia, marquès de Villena i comte de Dénia
* Elionor d'Aragó (1333-1416), casada el 1353 amb Pere I de Xipre
* Joan de Prades (1335-1414), comte de Prades i baró d'Entença
* Jaume de Prades, bisbe de Tortosa i de València
# Jean-André Devoissoux

Jean-André Devoissoux (París, 7 d'abril de 1899 - gener del 1945) va ser un ciclista francès. Va destacar com amateur en el ciclisme en pista, on va aconseguir una medalla d'or al Campionat del món de velocitat de 1907.

## Palmarès

* 1907
** Campió del món de Velocitat amateur

## Referències

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Joan Botanch i Dausà

Joan Botanch i Dausà (Cassà de la Selva, 9 d'abril de 1923 - 28 d'octubre de 2017) fou un advocat i polític català.
Fill d'un industrial del suro vinculat al carlisme, estudià batxillerat a l'Institut de Girona i es llicencià en dret per lliure a la Universitat de Barcelona en 1944. Va treballar uns anys amb Josep Oriol Anguera de Sojo. A les eleccions a les Corts Franquistes de 1971, recolzat pel Partit Carlí, va obtenir la representació pel terç familiar en contra de la candidatura oficial. Va ser un dels Procuradors en Corts que va votar a favor de la Llei per a la Reforma Política que va possibilitar la Transició Espanyola. A les eleccions generals espanyoles de 1979 fou elegit diputat per Centristes de Catalunya-UCD. Quan es va ensorrar la UCD es va afiliar al Partido Demócrata Popular, que es va presentar juntament amb Alianza Popular a les eleccions generals espanyoles de 1982 i fou elegit diputat per la província de Girona.

## Referències

* ↑ ddg. «Mor l'advocat gironí Joan Botanch», 29-10-2017. [Consulta: 17 febrer 2024].
* ↑ Entrevista a Presència, 1974
* ↑ «¡¡Carlistas!!». Pacto, 01-09-1971.
* ↑ Fitxa del Congrés dels Diputats

## Enllaços externs

* Joan Botanch al web del Congrés dels Diputats
# Joan Godayol i Colom

Joan Godayol i Colom (Mataró, 4 de setembre del 1943) és un sacerdot catòlic, bisbe emèrit de la diòcesi d'Ayaviri (Perú) entre 1992 i 2006.
Estudià al col·legi de Sant Antoni de Pàdua de Mataró. Després de fer el noviciat amb els salesians a l'Arboç, va marxar com a missioner al Perú. Allí hi estudià filosofia. Tornà a Catalunya per estudiar teologia, i s'hi ordenà capellà el 1972, abans de marxar al Perú altra vegada.
Treballà trenta anys en escoles de formació professional per a obrers, a les Escoles Tècniques de Lima i d'Arequipa.
Al 4 de gener del 1992 va ser fet bisbe d'Ayaviri. Després de setze anys de govern episcopal, que es distingiren per una incessant tasca de promoció i pacificació social, el 2004 presentà la renúncia al bisbat per problemes de salut. Dos anys més tard li fou acceptada i, davant de la nul·la predisposició de les jerarquies eclesiàstica i civil perquè continués al Perú, tornà a Catalunya. Actualment (2008) treballa amb grups de joves des del Temple del Sagrat Cor de Jesús del Tibidabo de Barcelona.

## Bibliografia

* Francesc Romeu La prejubilació del bon bisbe Joan Godayol, article a Foc Nou juny-juliol 2006 Arxivat 2009-12-29 a Wayback Machine.

## Enllaços externs

* Entrevista 2006 Arxivat 2007-05-26 a Wayback Machine.
# Joan Capdevila

«Joan Capdevila» té aquests significats:
* Joan Capdevila i Méndez (Tàrrega, 1978), futbolista català campió del món amb la selecció espanyola de futbol
* Joan Capdevila i Esteve (Martorell, 1965), veterinari i polític català, diputat al Congrés dels Diputats
* Joan Capdevila Duran (Vic, 1891 - Premià de Mar, 1936), periodista català del diari El Matí i màrtir en la guerra civil espanyola
* Joan Capdevila i Nogués (Barcelona, 1921 - 2012), cineasta català
* Joan Capdevila Salvà (Barcelona, 1928 - 1985), economista, advocat i professor universitari català
* Municipal Joan Capdevila
# Irguei

Irguei (en rus: Иргей) és un poble de l'óblast d'Irkutsk, a Rússia, que en el cens del 2010 tenia 282 habitants.

## Referències

* ↑ Bespiatov, T. «Иркутская область» (en rus). [Consulta: 14 febrer 2021].
# Irgoli

Irgoli (en sard, Irgoli) és un municipi italià, dins de la província de Nuoro. L'any 2007 tenia 2.333 habitants. És a la regió de Baronia. Limita amb els municipis de Galtellì, Loculi, Lula, Onifai i Siniscola.

## Administració

Llista d'alcaldes :
| Període | Identitat | Partit |
| 2005- | Giovanni Porcu | Llista Cívica |
# Johannes Hans Jensen

Johannes Hans Daniel Jensen (Hamburg, Alemanya, 1907 - Heidelberg, 1973) fou un físic alemany guardonat amb el Premi Nobel de Física l'any 1963.

## Biografia

Va néixer el 25 de juny de 1907 a la ciutat alemanya d'Hamburg. Ingressà a la Universitat d'Hamburg per estudiar física l'any 1926. Professor de l'Institut Tecnològic de Hannover des del 1937 fins al 1941, el 1949 fou nomenat professor de física a la Universitat de Heidelberg.
Jensen morí l'11 de febrer de 1973 a la ciutat de Heidelberg.

## Recerca científica

El 1930, inicià els seus treballs al voltant del nucli atòmic, i aconseguí una anàlisi empírica d'aquest el 1939. Durant els anys 40, dugué a terme estudis sobre aquest nucli atòmic, arribant a les mateixes conclusions que la física nord-americana Maria Göppert-Mayer sobre l'estructura nuclear orbital.
El 1963, Jensen i Göppert-Mayer foren guardonats, juntament amb Eugene Paul Wigner, tot i que per treballs diferents, amb el Premi Nobel de Física.

## Referències

* ↑ «Johannes Hans Jensen». Gran Enciclopèdia Catalana. Barcelona: Grup Enciclopèdia Catalana.

## Enllaços externs

* «Johannes Hans Jensen» (en anglès). The Nobel Prize. The Nobel Foundation.
# Jaume Mir Mas

Jaume Mir Mas (Sant Sadurní d'Anoia, 25 de desembre de 1888 - Ixelles, 22 de gener de 1943) fou un espia català al servei de Bèlgica i del Regne Unit durant la Primera Guerra Mundial. Resident a Bèlgica des de 1909, participà en activitats clandestines i d'intel·ligència des de 1914 fins al 1916, quan fou detingut i processat. Fou condemnat a mort i, arran d'una mobilització diplomàtica atribuïda a Alfons XIII d'Espanya, li fou commutada la pena per treballs forçats a perpetuïtat. Fou alliberat després de l'Armistici.

## Biografia

Jaume Mir va néixer a Sant Sadurní d'Anoia, un vint-i-cinc de desembre del 1888, el seu pare era Casimir Mir, paleta de professió i la seva mare Olívia Mas.
El 1909 va emigrar a Bèlgica, on s'establí i és dedicar a la importació exportació de fruites i verdures entre Bèlgica i Holanda. Es va casar amb Jeanne Lories i va tenir dos fills Elisée i Agis.
L'any 1920 li fou concedida la medalla de l'Orde de Leopold, màxima condecoració belga per a un civil. El 1926 publicà les seves memòries com a implicat en l'espionatge de la Gran Guerra. Intervingué en l'acollida a Bèlgica dels encausats en els fets de Prats de Molló, un cop foren expulsats de França, i contribuí a impulsar el Casal Català de Brussel·les.
L'any 1936 fou nomenat delegat a Brussel·les del Comissariat de propaganda del Govern català, a les ordres de Jaume Miravitlles.
Va morir el 22 de gener de 1943 a Ixelles (Brussel·les), durant l'ocupació nazi de la ciutat.

## Referències

* ↑ Marimon, Sílvia. «Jaume Mir, espia i heroi dels belgues a la Gran Guerra». Diari Ara. [Consulta: 14 octubre 2014].
* ↑ Finestres, Jordi; Josep M.Solé Sabaté «Jaume Mir. El gran espia català de la primera guerra mundial» (revista) (en catalá). Sàpiens. Som*La cultura de tots [Barcelona], 227, febrer 2021, pàg. 30-39. ISSN: 1695-2014 [Consulta: 7 març 2021].
* ↑ Mir, Jaume. Mémoires d'un condamné a mort : 1914-1918. 11a. ed. Paris: Librairie Plon, 1926.
# Jon Barberena Ibarra

Jon Barberena Ibarra (Elizondo, Navarra, 1979 – 12 de setembre de 2019) va ser un escriptor i bertsolari. S'havia diplomat en ensenyament esportiu, llicenciat en antropologia cultural i social i havia fet un postgrau de l'Escola d'Escriptors de la UNED de Bergara i treballava de professor de basc.

## Premis literaris

* 2011: primer premi de poesia del Concurs Literari per a Autors Novells organitzat per l'Ajuntament de Pamplona per Emaztekien oihu mutuak.
* 2013: segon premi de poesia del Concurs Literari per a Autors Novells organitzat per l'Ajuntament de Pamplona per Kontraerranak.
* 2015: primer premi de poesia del Concurs Literari per a Autors Novells organitzat per l'Ajuntament de Pamplona per utsunea.
* 2016: guanyador del I Premi Internacional de Poesia Ciutat de Pamplona, organitzat per l'Ajuntament de Pamplona i per l'Ateneo Navarro, amb Izoztu zitzaigun negu hura.
* 2018: guanyador del Concurs Poètic Lauaxeta, organitzat per l'Ajuntament de Mungia, amb Neguko gaba.

## Bertsolarisme
### Directes

* 2003: guanyador del concurs Xalto.
* 2004: guanyador del concurs Mariano Izeta.
* 2007: subcampió del Campionat de Bertsolaris de Navarra.
* 2008: subcampió del Campionat de Bertsolaris de Navarra.

### Obra escrita

* 2003: segon premi en la modalitat de bertso paperak del Concurs Literari per a Autors Novells organitzat per l'Ajuntament de Pamplona per Euskal Herriko konpota.
* 2004: primer premi en la modalitat de bertso paperak del Concurs Literari per a Autors Novells organitzat per l'Ajuntament de Pamplona per Algecirasko Carmele.
* 2005: primer premi en la modalitat de bertso paperak del Concurs Literari per a Autors Novells organitzat per l'Ajuntament de Pamplona per Europa aldetik dator Thaimiren gutuna.

## Altra producció
### Llibres

* Izoztu zitzaigun negu hura (2016, Denonartean), premi de poesia Ciutat de Pamplona.

### Audiovisuals

* 2004: lletra per a la cançó d'Iñigo i Imanol Goikoetxea del Baztandarren Biltzarrara (festa de germanor dels habitants de la vall del Baztan).
* 2012: lletra per a la banda sonora de la pel·lícula Baztan, composta per Angel Illarramendi.
* 2015: lletra de la cançó de Nafarroa Oinez (festa de les ikastoles navarreses), celebrat a Elizondo.

### Mitjans de comunicació

* Col·laborador de la secció Nafarroako Hitza del diari Berria.
* Col·laborador de la revista Ttipi-ttapa.

## Referències

* ↑ Goikoetxea, Garikoitz «Jon Barberena bertsolaria hil da, 'Nafarroako Hitza'-ko kolaboratzailea». Berria [Consulta: 12 setembre 2019].

## Enllaços externs

* «Jon Barberena», Bertsozale.eus
* Arxivat 2018-11-30 a Wayback Machine. Idazleak.eus
# Jean-Denis Vandenbroucke

Jean-Denis Vandenbroucke (Mouscron, 11 d'octubre de 1976) va ser un ciclista belga, professional del 1998 al 2000. Un cop retirat s'ha dedicat a la direcció esportiva.
El seu pare Jean-Luc i el seu cosí Frank també foren ciclistes professionals.

## Enllaços externs

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
* Fitxa a procyclingstats.com
# John Webster

John Webster (Londres, c. 1580 - Londres, c. 1633) fou un dramaturg anglès de l'època jacobina.
L'erudició clàssica dels seus texts confirma que es formà sòlidament. Cap als volts del 1600 va entrar al grup de dramaturgs que subministraven obres a la companyia de Philip Henslowe i va col·laborar amb Thomas Dekker, John Heywood i William Rowley en algunes obres dramàtiques. Va completar la comèdia El descontentament (1604) de John Marston. Les seves tragèdies, inspirades en novelle i narracions italianes, tot i la sanguinària brutalitat d'algunes escenes, penetren en la psicologia dels personatges i tenen sobretot un estil molt ric i suggerent. Webster va saber desenvolupar passions i intrigues fins al punt que guanyà una gran reputació entre el públic, popularitat que perdura encara en l'actualitat, ja que les seves tragèdies segueixen representant-se. Se'l considera, juntament amb Christopher Marlowe, William Shakespeare i Ben Jonson, un dels dramaturgs clàssics anglesos. Les seves obres presenten el costat més fosc de la humanitat i prefiguren la literatura gòtica anglesa del xviii.
Es conserven dos dels seus drames: El dimoni blanc (publicada el 1612 i estrenada el 1608), sobre la passió del duc de Bracciano per Vittoria Accoramboni, i La duquessa de Malfi (publicada el 1623 i estrenada abans del 1614), sobre les persecucions de la duquessa per haver-se casat amb Antonio, el seu majordom.